Lough Derg
        
         (innsjø i elven Shannon)
Store norske leksikon,Geografi,Verdens geografi,Europa,Storbritannia og Nord-Irlands geografi
Lough Derg er en innsjø i Shannons vassdrag, på grensen mellom grevskapene Tipperary, Galway og Clare i Irland. Innsjøen er 39 kilometer lang, mellom 1 og 13 kilometer bred, har en maksimal dybde på 26 meter og et areal på 96 kvadratkilometer. Lough Derg er Irlands tredje største innsjø etter Lough Neagh og Lough Corrib, og forsyner Dublin med drikkevann.
Lough Derg har mange øyer og på Holy Island (Inis Cealtra) ligger ruinene etter et kloster som ble etablert i 520 evt. I sørenden ved landsbyen Ardnacrusha ligger et kraftverk som ble anlagt i 1927 og som på det tidspunktet var verdens største. Byen Portumna ligger ved nordenden, mens byene Ballina og Killaloe ligger på sørsiden.Lough Derg er et populært fritidsområde, med lystbåter, kanoer, kajakker og windsurfing.